**Bratislava, 30.10.2016: Novela zákona o hazardných hrách nepomôže mnohým rodinám, tak ako mohla.**

Iniciatíva Zastavme hazard ďakuje poslancom Národnej rady, že sa postavili na stranu 136 139 Bratislavčanov, znížili kvórum pre Bratislavu na 15% a vydali jasný signál zlodejom, že ich snahy o zmarenie petície neprinesú úspech. Na druhej strane je nám ľúto, že bolo ponechané 30% kvórum pri petícii v iných mestách, ktoré bráni komunálnym poslancom riešiť problémy svojich voličov. Zbytočne nás, občanov vyháňajú do ulíc.

Hazard už nebude musieť byť zakázaný úplne na území celého mesta ani po petícii. Bude záležať na poslancoch mesta, či podľahnú pokušeniu prijať neúčinné riešenie. Novela mení charakter VZN o zákaze hazardu, pričom sa už nebude hazard v obci regulovať podľa typu hazardnej hry, ale druhu budovy, v ktorej sa prevádzkuje. Budovy sú zadelené do štyroch kategórií a poslanci mesta sa budú môcť rozhodnúť či zakážu len niektoré z nich. Pripomíname, že každá kategória obsahuje až stovky budov. Stačí iba jedna dovolená kategória a hazardovať sa bude môcť na veľkom množstve miest v meste.  Obmedzovať herne podľa budov preto nie je žiadne riešenie. Prejsť o ulicu ďalej nie je pre hráča problém. Týmto opatrením sa výrazné zníženie počtu závislých ani výrazné zníženie prehraných peňazí v hazarde nedosiahne. Ak chceme menej závislých, musíme reálne, nie formálne znížiť dostupnosť hazardných hier. Dostupnosť sa nezníži ak automaty presťahujeme do väčších, krajších a lákavejších herní priamo v meste. Ministerstvo financií bohužiaľ predpokladá vyšší výber daní, takže neočakávame ani výrazný pokles počtu herných zariadení. Malou útechou pre obyvateľov bytových domov môže byť to, že svojim nesúhlasom prinútia majiteľa herne v ich bytovom dome takúto herňu presťahovať.

Nahlasovanie študentov poberajúcich sociálne štipendium je krok správnym smerom, ale stále sa nerieši prevencia u dospelých zarábajúcich hráčov, ktorí kvôli závislosti ohrozujú svoje rodiny. Napriek dobrým zmenám je register vylúčených hráčov stále deravý. Ministerstvo financií odmietlo našu pripomienku, aby bol do registra vylúčených hráčov zaradený aj hráč, ktorého manželka nesúhlasí s využitím BSM (bezpodielové spoluvlastníctvo manželov) na hazard. Občiansky zákonník pritom jasne hovorí, že so spoločným majetkom možno narábať len po súhlase oboch manželov. To isté sa týka ľudí v exekúciách! Je nespravodlivé, aby hráč mohol míňať majetok, ktorý podľa rozhodnutia súdu patrí niekomu inému. Ide o odopretie prístupu k spravodlivosti. Je preto smutnou správou pre Slovensko, že manželstvá a rodiny sa budú naďalej kvôli hazardu rozpadať. Za ich ochranu budeme ďalej bojovať.

Štát sa musí konečne rozhodnúť, že chce hazard obmedziť, ale táto novela nepomôže rodinám tak, ako im pomôcť mohla. Dopredu hovoríme, že aj keď sa počet herní pravdepodobne zníži, počet výherných prístrojov a videohier výrazne neklesne, nakoľko sa herné zariadenia presťahujú do väčších a lákavejších herní. Podľa nášho názoru výrazne neklesne ani počet závislých hráčov a vkladov do hazardných hier, ktoré by sa mohli použiť pre potreby rodín. Našim prvoradým cieľom preto naďalej ostáva ochrana manželstiev a rodín. Tento cieľ by si malo dať aj Ministerstvo financií.

**Za Iniciatívu Zastavme hazard**

**Aliancia za rodinu**

**Anton Chromík**

**Peter Beňa**

**Spoločenstvo pri Dóme sv. Martina**

**Michal Svetko**

**Kontakt: iniciatívy Zastavme hazard**

**info@zastavmehazard.sk**

**www.zastavmehazard.sk**